**El Canal 33 ha emès un documental sobre el santuari paleolític de l’Espluga de Francolí descobert per l’IPHES-CERCA**

**El documental 'A cavall dels temps', explica com es van trobar l’any 2019 els més de 300 gravats documentats a la cova i el context social, cultural i simbòlic de les comunitats que els van fer**

**Compta amb la participació d'un ampli equip d'investigadors i investigadores de l'IPHES-CERCA: Josep Maria Vergès, la Palmira Saladié, l'Ethel Allué, la Isabel Expósito, la Patricia Martín, el Manuel Vaquero i el Ramón Viñas**

Tarragona, 19 d’abril de 2024. El**Canal 33**de Televisió de Catalunya**ha emès el documental “**[A cavall dels temps](https://www.ccma.cat/3cat/a-cavall-dels-temps/video/6275957/)**”** amb l’objectiu de posar en valor el conjunt d’art rupestre descobert a la **Cova de la Font Major** de l’Espluga de Francolí.

El 30 d’octubre del 2019, es van descobrir [més d’un centenar de gravats d’art rupestre figuratiu i abstracte](http://comunicacio.iphes.cat/cat/news/new/103.htm?q=gravats) a la Cova de la Font Major de l’Espluga de Francolí. Realitzats al llarg del Paleolític Superior i amb una antiguitat d’entre 36.000 i 10.000 anys, són els gravats més antics trobats mai a Catalunya, convertint la cova en el santuari paleolític més important del nord-est i la costa mediterrània de la península ibèrica, amb símbols i gravats d’animals, sobretot cérvols, cavalls, urs i cabres.

Aquesta descoberta s'afegeix de manera cabdal a la recerca arqueològica que l'Institut de Paleoecologia Humana i Evolució Social (IPHES-CERCA) porta a terme a la regió des de fa anys i que demostra que **la Conca de Barberà i les Muntanyes de Prades són un enclavament únic i singular, ja que és l’únic lloc de Catalunya on, en pocs quilòmetres pots recórrer tota la història de l’art prehistòric, des dels inicis del paleolític superior fins a l’edat del bronze.**

A la zona s'ha localitzat la col·lecció més important d'art moble paleolític de Catalunya, de la qual cal destacar les plaquetes del **jaciment del Molí del Salt** (Vimbodí i Poblet), on s'hi ha trobat la que [es considera la primera representació d'un grup social a l'art paleolític](http://comunicacio.iphes.cat/cat/news/new/438.htm?q=Mol%C3%AD+del+Salt). Així mateix, també s'hi ha descobert una de les majors concentracions d'abrics amb art rupestre postpaleolític. A banda, s'està treballant en **jaciments que permeten conèixer com eren les comunitats humanes autores d'aquestes representacions**.

Al llarg del documental, de la mà del **Dr. Josep Maria Vergès**de l'IPHES-CERCA, els espectadors poden contemplar l'art prehistòric de Catalunya i **conèixer les creences i formes de vida de les comunitats que el crearen, des de fa 37.000 anys,**amb l'arribada dels primers *Homo sapiens* a la zona, **fins a l'Edat del Ferro**, utilitzant els gravats i les ocupacions de la Font Major com a eix conductor. Compta també amb la participació de diversos investigadors i investigadores de l'IPHES-CERCA que expliquen diversos aspectes relacionats amb la cultura material i simbòlica de les comunitats humanes que van realitzar els gravats. En aquest sentit, són molt importants les participacions de la **Dra. Palmira Saladié**, la **Dra. Ethel Allué**, la **Dra. Isabel Expósito**, la **Dra. Patricia Martín**, el **Dr. Manuel Vaquero** i el **Dr. Ramon Viñas**.

El documental **es va estrenar el 2 de juny de 2023** amb una projecció al [Teatre del Casal de l'Espluga de Francolí](http://comunicacio.iphes.cat/cat/news/new/557.htm?q=documental) davant de més de 300 persones i que va comptar amb la participació del productor Paco Poch i dels codirectors, Marcel·lí Parés i Alfons Par, juntament amb l’equip de recerca de l’IPHES-CERCA que ha participat en el documental.

Durant aquest temps, el documental s’ha presentat en diversos [festivals nacionals i internacionals](http://comunicacio.iphes.cat/cat/news/new/558.htm?q=documental) com, per exemple al Festival Internacional de Cinema en Català (FIC-CAT).

**"A cavall dels temps"** és una producció de Mallerich Films Paco Poch, amb la col·laboració de 3Cat i la Fundació Espanyola per a la Ciència i la Tecnologia (FECYT), i amb el suport de l'Institut Català de les Empreses Culturals, de la Diputació de Tarragona i l'Ajuntament de l'Espluga de Francolí. Els treballs de recerca que es mostren en el documental s'han realitzat en el marc del projecte de recerca "Evolució paleoambiental i poblament prehistòric a les conques dels rius Francolí, Gaià, Siurana i rieres del Camp de Tarragona”  del departament de Cultura de la Generalitat de Catalunya.

Podeu recuperar el documenal **"A cavall dels temps"** [aquí](https://www.ccma.cat/3cat/a-cavall-dels-temps/video/6275957/).

**Per a més informació:**

comunicacio@iphes.cat

Telf. 616767864 (Gerard)